Rådets beslutning

af 4. december 1962

om samordning af Landbrugsstrukturpolitikken

RÅDET FOR DET EUROPÆISKE ØKONOMISKE FÆLLESSKAB HAR

under henvisning til traktaten om oprettelse af Det europæiske økonomiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Det europæiske Parlament, og

ud fra følgende betragtninger:

Det fælles marked for landbrugsvarer må virke og udvikle sig i takt med udformningen af en fælles landbrugspolitik, hvoraf landbrugsstrukturpolitikken udgør en del;

i henhold til traktatens artikel 39, stk. (1), litra a) og b) har den fælles landbrugspolitik blandt andet til formål at forøge landbrugets produktivitet og på denne måde sikre landbrugsbefolkningen en rimelig levestandard, især ved forhøjelse af personindkomsten for de i landbruget beskæftigede personer: virkeliggørelsen af dette mål kræver både opretholdelse af en sund landbrugsstruktur og fjernelse af strukturelle mangler i landbruget;

ved gennemførelsen af landbrugsstrukturpolitikken inden for rammerne af den fælles landbrugspolitik er det påkrævet at tage hensyn til landbrugsmarkedernes udvikling: derfor bør der tilvejebringes en snæver samordning imellem markedspolitikken for landbrugsvarer og landbrugsstrukturpolitikken: herved skal der tages hensyn til, at landbrugsstrukturen er meget snævert forbundet med samfundsøkonomien som helhed;

derfor må på den ene side landbrugsstrukturpolitikken samordnes med den regionale økonomiske politik, og på den anden side må der inden for rammerne af den regionale økonomiske politik træffes supplerende foranstaltninger for at fremme landbrugets tilpasning til den økonomiske og sociale udvikling;

de strukturelle mangler findes på lokalt og regionalt plan, og en forbedring af landbrugsstrukturen er kun mulig ved aktiv medvirken af de umiddelbart implicerede: gennemførelsen af landbrugsstrukturpolitikken påhviler derfor hovedsageligt medlemsstaterne;

det er imidlertid nødvendigt inden for rammerne af Fællesskabet at tilskynde til forsøg på en forbedring af landbrugsstrukturen og at anvende alle midler til styrkelse af landbrugets yde- og konkurrenceevne;

Fællesskabets samordning af medlemsstaternes landbrugsstrukturpolitik gør det muligt at afstemme denne politik efter den fælles landbrugspolitik og Fællesskabets øvrige mål;

samordningen af landbrugsstrukturpolitikken kræver et snævert og vedvarende samarbejde imellem medlemsstaterne og Kommissionen; dette samarbejde kan bedst iværksættes ved nedsættelse af en stående komité, bestående af repræsentanter for de enkelte medlemsstater under forsæde af en repræsentant for Kommissionen;

det er nødvendigt, at Kommissionen årligt forelægger Det europæiske Parlament og Rådet en strukturberetning, hvori Fællesskabets landbrugsstrukturelle helhedssituation angives, og som indeholder en vurdering af medlemsstaternes landbrugsstrukturpolitik med henblik på den fælles landbrugspolitiks målsætning;

i forbindelse med samordningen af landbrugsstrukturpolitikken skal der drages omsorg for en hensigtsmæssig og samordnet anvendelse af fælles finansieringsmuligheder til fordel for landbrugsstrukturen;

disse muligheder tilbydes især af Den europæiske udviklings- og garantifond for Landbruget — for så vidt angår de i artikel 3, stk. 1, litra d) og i artikel 2, stk. 2, litra c) i Rådets forordning nr. 25 om finansieringen af den fælles landbrugspolitik nævnte foranstaltninger — af Den europæiske Socialfond og Den europæiske Investeringsbank;

det er påkrævet, at Kommissionen særligt på grundlag af strukturberetningen forelægger Rådet forslag til forbedring af landbrugsstrukturen og til samordning af medlemsstaternes landbrugsstrukturpolitik, således at disse forslag kan vedtages i henhold til artikel 43 i traktaten;

med henblik på en samordning af landbrugsstrukturpolitikken er det påkrævet at have kendskab til medlemsstaternes landbrugsstrukturelle situation og til deres landbrugspolitik, navnlig til de til forbedring af strukturen trufne foranstaltninger, såvel som til de regionale forhold; derfor må medlemsstaterne give Kommissionen de nødvendige oplysninger;

med henblik på en effektiv samordning af landbrugsstrukturpolitikken er det nødvendigt, at medlemsstaterne underretter Kommissionen om udkast til langtidsplaner og regionale programmer og udkast til bestemmelser, der skal fastsættes administrativt eller ved lov eller, såfremt sådanne udkast ikke eksisterer, om grundtræk i påtænkt lovgivning;

samordning af medlemsstaternes strukturpolitik kan, hvad angår disse udkast, kun sikres, hvis Kommissionen kan udtale sig herom, og hvis den er forpligtet til at offentliggøre sin udtalelse i tilfælde af, at en medlemsstat fremsætter begæring herom;

samordningen af landbrugsstrukturpolitikken kræver, særlig med henblik på harmoniseringen af de enkelte medlemsstaters lovgivninger, kendskab til de bestemmelser, der er fastsat administrativt eller ved lov i medlemsstaterne på landbrugsstrukturpolitikkens område; det er ønskeligt, at medlemsstaterne giver Kommissionen alle øvrige oplysninger, der måtte være påkrævet med henblik på samordningen af landbrugsstrukturpolitikken,

VEDTAGET FØLGENDE BESLUTNING:

Artikel 1

1. For at fremme en samordning af landbrugsstrukturpolitikken og for at bidrage til et snævert og vedvarende samarbejde imellem medlemsstaterne og Kommissionen nedsættes under Kommissionen en stående strukturkomité for landbruget — i det følgende benævnte "Komiteen".

2. Denne Komité har til opgave at behandle medlemsstaternes strukturpolitik og de foranstaltninger og programmer, som medlemsstaterne planlægger til forbedring af landbrugsstrukturen. Herunder skal der tages hensyn til sammenhængen imellem landbrugsstrukturpolitikken og på den ene side den regionale, økonomiske politik, og på den anden side markedspolitikken på landbrugsområdet og udviklingen af markederne for landbrugsvarer. Komiteen drager omsorg for, at medlemsstaterne og Kommissionen underretter hinanden om udviklingen på landbrugsstrukturpolitikkens område. Kommissionen rådfører sig med komiteen angående landbrugsstrukturelle spørgsmål. Komiteen bistår Kommissionen ved forberedelsen af del a) af den i artikel 2 foreskrevne strukturberetning.

3. Komiteen består af repræsentanter fra de enkelte medlemsstater. En repræsentant for Kommissionen fører forsædet.

4. Komiteens sekretariatsforretninger varetages af Kommissionen.

5. Komiteen fastsætter sin forretningsorden.

Artikel 2

Kommissionen forelægger årligt Det europæiske Parlament og Rådet en strukturberetning, som indeholder følgende:

a) en redegørelse om den landbrugsstrukturelle situation og landbrugsstrukturpolitikken i medlemsstaterne, samt en oversigt over de inden for rammerne af denne politik trufne foranstaltninger;

b) en undersøgelse af art, geografisk fordeling, omfang og finansiering af disse foranstaltninger i forbindelse med medlemsstaternes landbrugsstrukturpolitik og af disse foranstaltningers virkning i forhold til målsætningen for den fælles landbrugspolitik og til de langfristede afsætningsmuligheder, der normalt kan forudses for landbrugsprodukter;

c) oplysninger om samordningen af landbrugsstrukturpolitikken på fællesskabsplan i henseende til:

1. de med henblik herpå trufne foranstlaltninger,

2. finansieringen gennem Fællesskabet,

3. resultaterne af disse foranstaltninger og af denne finansiering.

Artikel 3

I henhold til artikel 43 i traktaten træffer Rådet, særlig på grundlag af strukturberetningen, de foranstaltninger. der er påkrævet til samordningen af medlemsstaternes landbrugsstrukturpolitik. Kommissionen foreslår sådanne foranstaltninger under hensyntagen til Fællesskabets finansieringsmidler, for så vidt de foreslåede foranstaltninger berettiger en sådan finansiering inden for rammerne af Rådets afgørelser om finansiering gennem Fællesskabet.

Artikel 4

1. Medlemsstaterne stiller årligt den til udarbejdelsen af strukturberetningen nødvendige dokumentation til rådighed for Kommissionen. Denne dokumentation skal især indeholde oplysninger om:

- den landbrugsstrukturelle situation under hensyntagen til regionale forhold og den regionale økonomiske politik;

- sammenhængen imellem landbrugsstrukturen og markedspolitikken;

- art, omfang og finansiering af de i løbet af det forudgående år trufne foranstaltninger til forbedring af landbrugsstrukturen;

- art og omfang af de til forbedring af landbrugsstrukturen i indeværende år iværksatte foranstaltninger.

2. Efter at have indhentet udtalelse fra Komiteen bestemmer Kommissionen i hvilken form og til hvilket tidspunkt medlemsstaternes dokumentation skal forelægges.

Artikel 5

Medlemsstaterne fremsender rettidigt til Kommissionen følgende dokumentation, for så vidt denne indeholder foranstaltninger til forbedring af landbrugsstrukturen:

- i størst mulig udstrækning udkast til bestemmelser, der skal fastsættes administrativt eller ved lov eller i mangel heraf en beskrivelse af grundtrækkene i planlagte bestemmelser;

- udkast til langtidsplaner og regionale programmer.

Artikel 6

Kommissionen

- kan udtale sig om administrativt eller ved lov fastsatte bestemmelser, om langtidsplaner og regionale programmer, som den får tilsendt i henhold til artikel 5;

- er pligtig til at udtale sig om denne dokumentation, såfremt en medlemsstat fremsætter begæring herom.

Kommissionen indhenter i begge tilfælde udtalelse fra Komiteen.

Artikel 7

Medlemsstaterne giver — særlig med henblik på en harmonisering af de enkelte medlemsstaters bestemmelser — inden 3 måneder efter denne beslutnings ikrafttræden Kommissionen meddelelse om de gældende administrativt eller ved lov fastsatte bestemmelser vedrørende forbedringen af landbrugsstrukturen. Med forbehold af artikel 5 skal administrativt eller ved lov fastsatte bestemmelser, der udstedes efter dette tidspunkt, meddeles straks efter deres ikrafttræden.

Artikel 8

På Kommissionens begæring giver medlemsstaterne denne alle øvrige oplysninger, der er nødvendige til samordning af landbrugsstrukturpolitikken på fællesskabsplan.

Artikel 9

Denne beslutning er rettet til medlemsstaterne.

Udfærdiget i Bruxelles, den 4. december 1962.

På Rådets vegne

E. Colombo

Formand

--------------------------------------------------